১৩ বছরের ‘সন্ন্যাসিনী’ এবং মহন্তকে বের করে দিল জুনা আখড়া

ওয়েব ডেস্ক: সম্প্রতি প্রয়াগরাজের (Prayagraj) জুনা আখড়ায় (Juna Akhada) সন্ন্যাসিনী হিসেবে যোগ দিয়েছিল ১৩ বছরের কিশোরী। তাকে আখড়া থেকে বের করা হয়েছে, কারণ নাবালিকাদের মঠের সদস্য হওয়া নিয়মবিরুদ্ধ। ওই কিশোরীকে সন্ন্যাসিনী হিসেবে অন্তর্ভুক্ত করার জন্য সাত বছরের জন্য বরখাস্ত হলেন মহন্ত কৌশল গিরি মহারাজ (Mahant Kaushal Giri Maharaj)।

মহাকুম্ভ মেলায় (Mahakumbh Mela) গিয়ে বাবা-মা সহ পরিবার পরিত্যাগ করার বিরাট বড় সিদ্ধান্ত নিয়েছিল ১৩ বছরের রাখি সিং ধাকরে (Rakhi Singh Dhakre)। মহন্ত কৌশল গিরির কাছে সে সন্ন্যাসিনী হওয়ার অনুরোধ জানায়। প্রথমে রাজি হননি মহন্ত, নানাভাবে তাঁকে নিরস্ত করার চেষ্টা করেন। কিন্তু একসময় রাখির জেদের কাছে হার মানেন। সন্ন্যাস ধর্মে দীক্ষা দেন তাকে, রাখির নাম হয় সন্ন্যাসিনী গৌরী গিরি।

আরও পড়ুন: সাংবাদিক খুনের শেষ অভিযুক্তকেও কেন জামিন দিল আদালত?

কিন্তু কিছুদিনের মধ্যেই ঘটল বিপত্তি। জুনা আখড়ার আন্তর্জাতিক মুখপাত্র শ্রীমন্ত নারায়ণ গিরি জানিয়েছেন, মেয়েটি নাবালিকা। নিয়মানুযায়ী ২৫ বছরের নীচে কোনও নারীকে আখড়ার সদস্য করা হয় না।

মুখপাত্র আরও জানান, নাবালিকার আখড়ায় যোগ দেওয়ার বিষয়টি সাধারণ সভায় আলোচিত হয়েছিল শুক্রবার। সর্বসম্মতভাবে তার যোগ দেওয়ার ব্যাপারে নিষেধাজ্ঞা জারি হয় এবং তাকে যোগ দেওয়ানোয় মহন্ত কৌশল গিরি মহারাজকে সাত বছরের জন্য মঠ থেকে বরখাস্ত করা হয়েছে। মুখপাত্র জানিয়েছেন, মেয়েটিকে সম্মানের সঙ্গে তার বাবা-মায়ের হাতে তুলে দেওয়া হয়েছে।

জানা গিয়েছে, জুনা আখড়ায় মেয়েদের যোগদানের বয়স ন্যূনতম ২৫। তবে কোনও বাবা-মা যদি তাঁদের নাবালক ছেলেকে মঠে দান করেন, তাকে গ্রহণ করা হয়।